Selvitysryhmä ehdottaa, että Seinäjoen ja Satakunnan ammattikorkeakoulut siirtyisivät osaksi Tampereen ammattikorkeakoulukonsernia vuonna 2021.

Selvitys Tampere3-yhteisön laajentamiseksi on valmistunut. Selvitysryhmä suosittaa neuvottelujen aloittamista Seinäjoen sekä Satakunnan ammattikorkeakoulujen ja Tampereen korkeakoulukonsernin välillä ehdoista, joilla ammattikorkeakoulut voisivat liittyä Tampereen korkeakoulukonserniin.

Uudelleenjärjestelyjä selvitysryhmä esittää saatettavaksi voimaan vuoden 2021 alusta, mikäli neuvotteluissa saavutetaan eri osapuolia tyydyttävä lopputulos.

Seinäjoen ja Satakunnan ammattikorkeakoulut liittyisivät Tampereen korkeakoulukonserniin itsenäisinä ammattikorkeakouluina ja niille nimitettäisiin ammattikorkeakoululain mukainen oma hallitus.

Tulevaisuuden optiona voisi olla yhden ammattikorkeakoulun muodostaminen.

"Emme luovuta päätösvaltaa muualle"

Selvitys käynnistyi maaliskuussa SAMKin, SeAMKin ja TAMKin rehtoreiden tammikuussa tekemän aloitteen mukaisesti. Tavoitteena oli selvittää yhteistyön mahdollisuuksia. Selvityksen taustalla on Suomen korkeakoulukentän voimakas muutos.

Seinäjoen ammattikorkeakoulun rehtori Tapio Varmola toteaa ammattikorkeakoulun lähettämässä tiedotteessa, että raportti arvioidaan nyt huolellisesti ja kiihkottomasti.

– Yhteistyön kehittämisen tulee kuitenkin jatkua, ja siihen raportti antaa hyvän pohjan. Seinäjoen kannalta on ratkaisevaa, voidaanko tänne muodostaa nykyistä vahvempi ja kansainvälisempi korkeakouluyhteisö ensi vuosikymmenellä. Se muodostuu vahvasta ammattikorkeakoulusta ja monipuolisesta yliopistokampuksesta, Varmola toteaa.

Myös Seinäjoen ammattikorkeakoulun hallituksen puheenjohtaja Kari Hokkasen mukaan SeAMK hakee lisää voimavaroja toimintansa kehittämiseen, mutta ei ehdoitta.

– Jatkossa on huolehdittava siitä, että emme luovuta päätösvaltaa muualle, hän toteaa tiedotteessa.

Raportti luovutetaan uuden Tampereen korkeakoulusäätiön hallituksen sekä kunkin korkeakoulun hallituksen ja omistajien käsiteltäväksi mahdollisia jatkotoimenpiteitä varten.